Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2021/C 495/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Aceite del Bajo Aragón“

EU št.: PDO-ES-0118-AM01 – 10. februar 2020

☒ ZOP ☐ ZGO

1. Ime [ZOP ali ZGO]

„Aceite del Bajo Aragón“

2. Država članica ali Tretja Država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 – Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

„Aceite del Bajo Aragón“ je ime za ekstra deviško oljčno olje, proizvedeno iz oljk sort empeltre, arbequina in royal, ki so bile pridelane, predelane in pakirane na območju proizvodnje, predelave in pakiranja, določenem v specifikaciji proizvoda.

Uporabljene oljke morajo biti izključno sort empeltre, arbequina in royal. Sorta empeltre mora predstavljati najmanj 80 % uporabljenih oljk, ker prevladuje na območju proizvodnje in zaradi tradicionalnih lastnosti proizvoda. Drugi sorti lahko predstavljata največ 20 % uporabljenih oljk.

Olja, zajeta z označbo porekla „Aceite del Bajo Aragón“, morajo biti kategorije „ekstra deviško“ in imeti naslednje lastnosti:

Organoleptične lastnosti:

Videz Bister, brez znakov koprene, motnosti ali umazanije, ki bi poslabšale prozornost olja Barva Rumena, z odtenki od zlato rumene do barve starega zlata Okus Saden na začetku sezone, z rahlim mandljevim okusom; brez grenkobe, s pridihom sladkosti in blago pikanten Minimalna ocena, ki jo zahteva skupina ocenjevalcev Razvrstitev kot „ekstra deviško oljčno olje“

Fizikalne in kemijske lastnosti:

najvišja vsebnost kislin (% oleinske kisline): ≤ 0,80

največje peroksidno število (mEq O2/kg): 20

najvišja vrednost K270 (nm): 0,15

najvišja vrednost K232 (nm): 2,00

najvišja vsebnost vlage in hlapnih snovi (%): 0,15

največji delež nečistoč (%): 0,10

3.3 Krma (samo za proizvode živalskega izvora) in surovine (samo za predelane proizvode)

Oljke sort empeltre, arbequina in royal, ki se gojijo na geografskem območju, opredeljenem v točki 4, so surovina, ki se uporablja za proizvodnjo olja „Aceite del Bajo Aragón“.

3.4 Posebne faze proizvodnje, ki jih je treba izvajati na opredeljenem geografskem območju

Oljke morajo biti pridelane in olje proizvedeno izključno na geografskem območju, opredeljenem v točki 4.

Oljke, ki se uporabljajo za pridobivanje olja, zaščitenega z označbo porekla, morajo biti pridobljene iz registriranih nasadov na opredeljenem geografskem območju. To morajo biti oljke odobrenih sort, pridelane v skladu s postopki, določenimi v specifikaciji proizvoda.

Ekstrakcija olja mora potekati v registriranih mlinih na območju proizvodnje, ki izpolnjujejo določene pogoje.

Ekstrakcijo olja je treba izvesti v 48 urah po obiranju. Postopek zajema naslednje faze:

— pranje oljk;

— mletje; uporabljata se lahko dve vrsti mlinov: drobilnik (tradicionalna metoda) ali mehanski mlin (kontinuirana metoda);

— stiskanje oljčne drozge;

— ločevanje faz. Uporabljata se lahko dve metodi: — tradicionalna metoda s stiskanjem, ločevanjem trdnih snovi in dekantiranjem; — kontinuirana metoda z uporabo centrifug;

— skladiščenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Olja, zajeta s to označbo porekla, morajo biti pakirana znotraj občin, ki sestavljajo območje proizvodnje.

Olja morajo biti pakirana v steklene, keramične, polietilenske (PE) ali kovinske posode z največjo prostornino pet litrov.

3.6 Posebna pravila za označevanje proizvoda, za katerega se uporablja registrirano ime

Obrati, ki pakirajo olje in so morali pridobiti potrdilo o skladnosti od inšpekcijskega organa, ki ga je izbral regulativni odbor, morajo na etiketah na embalaži navesti besede Zaščitena označba porekla „Aceite del Bajo Aragón“ poleg oštevilčene etikete, ki jo izda regulativni odbor in ki omogoča sledenje proizvoda pri trženju.

4. Jedrnata opredelitev geografskega območja

Območje proizvodnje olj, zajetih z označbo porekla „Aceite del Bajo Aragón“, je „naravno okrožje“ na zahodu avtonomne skupnosti Aragonija, ki obsega provinci Zaragoza in Teruel.

Geografsko območje vključuje naslednje občine: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera in Vinaceite.

5. Povezava z geografskim območjem

Sorte, ki se lahko uporabljajo za proizvodnjo olja „Aceite del Bajo Aragón“, so sorte, ki se tradicionalno gojijo na območju proizvodnje. Sorti empeltre in royal se lahko na podlagi obstoječih listinskih virov štejeta za avtohtoni sorti, medtem ko je bila sorta arbequina prinesena v 19. stoletju iz bližnje Katalonije. Najzgodnejšo znano omembo olja s tega območja je mogoče najti v pesmi „Ora maritima“ (Morska obala), ki jo je spesnil latinski pesnik iz 4. stoletja Rufus Festus Avienius in ki sama temelji na besedilu iz leta 550 pr. n. št. „Ora maritima“ opisuje, kako so mornarji potovali navzgor po reki Ebro, da bi se povezali z ljudmi, ki so živeli ob njenih bregovih, in se tako oskrbeli z zalogami olja, vina in pšenice. V „Ora maritima“ je reka Ebro poimenovana kot Oleum flumen ali „reka olja“. Ignacio de Asso, ki je leta 1798 napisal „Historia de la Economía Política de Aragón“ (Zgodovina politične ekonomije Aragonije), je pogosto omenjal oljke v regiji Bajo Aragón.

Sedanji ugled olja „Aceite del Bajo Aragón“ se je začel oblikovati proti koncu 19. stoletja, ko je cvetoča Tortosa, glavni trg za olje iz Spodnje Aragonije, privabila velika podjetja, ki so želela izkoristiti lastnosti lokalnega olja. Kmalu zatem so se v Alcañizu pojavila številna podjetja, katerih cilj je bil pridobiti olje neposredno iz Spodnje Aragonije in tako v celoti zaobiti Tortoso in tamkajšnjo močno konkurenco. Drug pomemben listinski vir, tokrat v zvezi s slovesom olja „Aceite del Bajo Aragón“ v začetku 20. stoletja, je knjiga, ki jo je leta 1918 napisal Isidro Aguiló y Cortés in ki nosi naslov „Elaboración del Aceite de Oliva“ (Proizvodnja oljčnega olja). V prvi tretjini 20. stoletja so gastronomi, kot sta Teodoro Bardají in Dionisio Pérez, zelo cenili olje „Aceite del Bajo Aragón“. Sčasoma je postalo običajno slišati zunaj regije, da je „Aceite del Bajo Aragón“ najboljše oljčno olje na svetu, to mnenje pa je v svoji knjigi „El aceite de oliva en España“ (Oljčno olje v Španiji) (Espaso Calpe, 1961) zapisal tudi Daniel Magrané.

Območje proizvodnje leži v Spodnji Aragoniji, tj. jugovzhodnem delu porečja reke Ebro, ki v bistvu sovpada z dolinami rek Aguavivas, Martín, Regallo, Guadalope in Matarraña. Zanj so značilni suho podnebje, majhna količina nerednih padavin ter ekstremne temperature, ki jih povzroča dejstvo, da teren varuje območje pred sredozemskimi in atlantskimi morskimi vplivi, kar ustvarja celinski tip podnebja. Poleg tega k tej suhosti še dodatno prispeva cierzo, močan severovzhodni veter, ki prevladuje na območju.

Območje je ravno do rahlo valovito, nadmorske višine pa segajo od 122 metrov v Caspeju do 632 metrov v Alcorisi. Tla so apnenčasta ter vsebujejo plasti iz sadre in karbonatov, ki so značilne za za miocenske usedline jezerskega območja z vročim in suhim podnebjem.

Povprečna letna količina padavin sega od 327,9 mm v Caspeju do 367,9 mm v Alcañizu. Povprečna letna temperatura je približno 14,3 oC v Alcañizu in 15 oC v Caspeju. Povprečna najvišja temperatura je 19,9 °C v Alcañizu in 20,6 °C v Caspeju, povprečna najnižja temperatura pa je 8,8 °C oziroma 9,3 °C. To kaže, da obstajajo velike temperaturne razlike: več kot 18 oC. Od marca do oktobra najvišje temperature presegajo 25 °C. V poletnih mesecih povprečna najvišja temperatura presega 35 oC. Druga značilnost podnebja na območju je toplotna inverzija. Pozimi, ko se pojavljajo anticikloni, se hladen zrak ustali v spodnjih plasteh in tvori dolgotrajno meglo, ki povzroči mraz, pri čemer je najvišja temperatura pod 6 °C, medtem ko se v višjih predelih, kjer ni megle, najvišje temperature povzpnejo nad 15 °C.

Ustrezne tehnike za gojenje, vzdrževanje tal, gnojenje, obrezovanje ter zatiranje škodljivcev in bolezni dopolnjujejo okolje, ki je zaradi svojih geografskih značilnosti primerno za gojenje oljk.

Sklic na objavo specifikacije proizvoda

Specifikacija proizvoda za ZOP „Aceite del Bajo Aragón“

(1) UL L 179, 19.6.2014, str. 17.